Diari Oficial de la Generalitat Valenciana


Sumari del DOGV 3936, del 09-02-2001 (2001/950)

RESOLUCIÓ de 8 de gener de 2001, de la Direcció General de Treball i Seguretat Laboral, per la qual es disposa el registre i la publicació del II Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana. (Codi núm. 8000335).
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3936

Data del DOGV
:   09-02-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/950


Data del document
:   08-01-2001

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * equipament social
    * conveni col·lectiu
    * discapacitat

RESOLUCIÓ de 8 de gener de 2001, de la Direcció General de Treball i Seguretat Laboral, per la qual es disposa el registre i la publicació del II Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana. (Codi núm. 8000335). [2001/F950]
  
Vist el text articulat del II Conveni Col·lectiu Laboral Autonòmic de Centres i Servicis d'Atenció a Persones Discapacitades de la Comunitat Valenciana, presentat davant d'aquesta Direcció General de Treball i Seguretat Laboral el dia 27 de desembre de 2000, signat en data 21 de desembre de 2000, d'una part per la representació empresarial, per la FEAD, i d'una altra, en representació dels treballadors, per la FETE-UGT-PV i la FE de CCOO-PV, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i articles 2, 3 i 6 del Reial Decret 1040/1981, de 22 de maig, sobre Registre i Depòsit de Convenis Col·lectius de Treball, aquesta Direcció General de Treball i Seguretat Laboral, conforme a les competències que té transferides segons Reial Decret 4.105/82, de 29 de desembre, acorda:
  
Primer
  
Ordenar la inscripció en el Registre de Convenis Col·lectius de Treball d'aquesta direcció general, amb notificació a la Comissió Negociadora, i el depòsit del text original del conveni.
  
Segon
  
Disposar la publicació en el Diari Oficial de la Generalitat Valenciana.
  
València, 8 de gener de 2001.- El director general de Treball i Seguretat Social: Román Ceballos Sancho.
  
II Conveni Col·lectiu Autonòmic de Centres i Servicis d'Atenció a Persones Discapacitades de la Comunitat Valenciana
  
TÍTOL I
  
Disposicions generals
  
CAPÍTOL I
  
Àmbits
  
Article 1. Àmbit territorial
  
Aquest Conveni serà d'aplicació a tot el territori de la Comunitat Valenciana.
  
Article 2. Àmbit funcional
  
Als efectes d'aquest Conveni, s'entén per centres d'Atenció a Persones amb Discapacitats aquells que, deixant de banda la naturalesa, tipus o caràcter de l'entitat propietària, tenen per objecte l'atenció, l'assistència, la formació, la rehabilitació i la promoció de persones amb problemes i alteracions de tipus físic, sensorial, psíquic, caracterològic, de personalitat o trastorns de conducta social, així com les institucions i associacions constituïdes amb aquesta finalitat.
  
De forma específica, aquest Conveni s'aplicarà a:
  
- centres de Dia d'Atenció Primerenca.
  
- centres Ambulatoris d'Atenció Primerenca.
  
- centres d'Educació Especial.
  
- centres Ocupacionals.
  
- centres especials d'Ocupació.
  
- centres de Dia per a discapacitats greument afectats.
  
- residències.
  
- habitatges tutelats.
  
- centres d'Oci i Temps Lliure.
  
- institucions i associacions d'atenció a les persones amb discapacitats.
  
- centres de Rehabilitació i Integració Social de Malalts Mentals.
  
- qualsevol altre centre ja existent o que es cree i la funció del qual siga l'especificada en el primer punt d'aquest article.
  
Aquest Conveni té per objecte la regulació de les condicions mínimes de treball entre els centres i institucions d'Atenció a Persones amb Discapacitats vinculades anteriorment pel conveni estatal vigent, quedant aquest com a Conveni Marc per al sector i el personal que hi presta els seus servicis.
  
Article 3. Àmbit personal
  
Aquest Conveni és d'aplicació a tots els treballadors i treballadores, siga quina siga la modalitat de contractació, que presten els seus servicis per a les empreses incloses en l'article 2.
  
S'exclouen expressament de l'àmbit d'aplicació d'aquest Conveni:
  
a) El personal funcionari o laboral que preste els seus servicis en institucions docents o assistencials, la titularitat de les quals corresponga a l'administració pública estatal, autonòmica o local amb conveni propi.
  
b) Els membres de comunitats religioses o assessors religiosos que, com a això, presten els seus servicis en aquestos centres.
  
c) El voluntariat social.
  
Article 4. Àmbit temporal
  
Aquest Conveni entrarà en vigor el mateix dia de la publicació en el Diari Oficial de la Generalitat Valenciana (DOGV). En aquells aspectes econòmics que així s'especifiquen, tindrà caràcter retroactiu des de l'1 de gener de 2000.
  
El període de vigència del aquest Conveni és els anys 1999, 2000 i 2001. Al finalitzar 2000 es negociarà la revisió salarial per a l'any 2001.
  
Article 5. Pròrroga i denúncia
  
El Conveni s'entén prorrogat d'any en any, cas que no hi haja denúncia per qualsevol de les parts signants abans del 30 de novembre de 2001. Les parts es comprometen a constituir la Mesa Negociadora abans del 31 de desembre de 2001.
  
Article 6. Dret supletori
  
Per a tot allò no previst en aquest Conveni es remetrà a allò que hi haja establit en l'Estatut dels Treballadors, Llei Orgànica de Llibertat Sindical, el Conveni que es negocie per a l'estat, les altres disposicions laborals de caràcter general i les reglamentacions específiques sobre persones amb discapacitats, així com, per als centres d'Ensenyament, la LODE, la LOGSE la LOPEGD i els reglaments que les despleguen.
  
Els convenis col·lectius d'àmbit inferior afectaran les parts signants.
  
CAPÍTOL II
  
Comissió Paritària
  
Article 7. Funcions
  
Es constituirà una comissió paritària per a la interpretació de les clàusules del Conveni, vigilància del compliment d'allò que està pactat i mediació i arbitratge en els conflictes que puguen originar-se en l'aplicació del Conveni, prèvia petició expressa de les parts en conflicte i compromís d'acceptació de l'arbitratge i qualsevol altra competència que el Conveni li assigne.
  
Igualment, quan hi haja discrepàncies, podrà definir i adscriure els centres que realitzen les activitats englobades a l'article 2, i assimilar a les categories laborals previstes en el Conveni qualsevol altra que als centres de treball puga haver-hi.
  
Correspon també a la Comissió Paritària l'estudi i, si escau, l'establiment d'un fons de pensions, així com l'elaboració d'un pla de formació i perfeccionament dels treballadors i treballadores del sector, i proposar a l'administració els temes que es consideren oportuns i que hi puguen tenir relació.
  
Article 8. Composició
  
Aquesta Comissió Paritària, única per a la Comunitat Valenciana, estarà integrada per un membre de cadascuna de les organitzacions empresarials i sindicals amb representativitat legal suficient, independentment de la seua ratificació o no d'aquest Conveni, i en nombre igual de membres per la part empresarial i per la sindical.
  
Article 9. Funcionament
  
La constitució de la Comissió es farà dins dels 15 dies naturals següents a la signatura d'aquest Conveni. En la primera reunió es procedirà al nomenament del president o presidenta i del secretari o secretària, amb l'aprovació, si cal, d'un reglament per al funcionament d'aquella.
  
Els acords seran presos per vot qualificat i en funció de la representativitat oficial de les organitzacions, i es requerirà per a adoptar acords, el vot favorable del 60% de cadascuna de les representacions.
  
Es reunirà amb caràcter ordinari una vegada al trimestre, i amb caràcter extraordinari quan ho sol·licite la majoria d'una de les parts. En ambdós casos, la convocatòria es farà per escrit, amb una antelació mínima de cinc dies, amb indicació de l'ordre del dia i data de reunió, adjuntant-se la documentació necessària. Sols en cas d'urgència reconeguda per ambdues parts, el termini podrà ser inferior. Quan la Comissió es reunisca amb caràcter extraordinari, el termini de convocatòria no podrà excedir dels huit dies naturals des de la data de la sol·licitud.
  
Les resolucions de la Comissió seran vinculants, i caldrà d'alçar acta de les reunions i arxivar els assumptes tractats.
  
Article 10. Seu
  
La citada Comissió Paritària fixa el seu domicili a València-46830, c/ Quart, 10 baix.
  
Article 11. Mecanisme de participació dels treballadors
  
Davant de qualsevol cas de suposat incompliment del Conveni, per a demandar-ne una interpretació, o per a sol·licitar la mediació, o arbitratge davant un conflicte, les parts implicades podran adreçar-se a la Comissió Paritària perquè, en la primera reunió ordinària, emeta la seua resolució sobre el tema en qüestió. Les comunicacions han d'adreçar-se a la direcció citada anteriorment.
  
Les resolucions emeses per la Comissió Paritària tindran la mateixa força legal que té el Conveni i entraran a formar-ne part integrant.
  
TÍTOL II
  
Organització participativa
  
Article 12. Òrgans de participació
  
Totes les empreses disposaran d'un reglament en el qual s'establisca, com a mínim, la gestió democràtica, els òrgans de participació i les normes de funcionament.
  
TÍTOL III
  
Del personal
  
CAPÍTOL I
  
Classificació del personal en raó del lloc de treball
  
Article 13. Categories professionals
  
El personal comprés en l'àmbit d'aplicació d'aquest Conveni, de conformitat amb la seua titulació i el treball desenvolupat al centre, es classificarà necessàriament en un dels grups i categories que s'especifiquen a l'annex I.
  
Article 14. Definició i funcions
  
Les definicions corresponents a les distintes categories són les que figuren en l'annex I, que forma part integrant d'aquest Conveni.
  
Els centres hauran de tenir proveïdes com a mínim les categories funcionals que exigisca l'administració per al funcionament d'aquells.
  
CAPÍTOL II
  
Classificació del personal en raó de la seua permanència
  
Article 15. Per la manera de contracte
  
Per raó de la seua permanència en l'empresa, el personal es classifica en:
  
a) Fix a jornada sencera, quan es contracta de mode permanent per a realitzar el treball.
  
b) Fix a temps parcial, quan preste servicis durant un nombre d'hores al dia, a la setmana, al mes o a l'any inferior, al considerat com habitual en l'activitat de què es tracte en aquells períodes de temps.
  
c) Temporal: el contractat per cert temps per realitzar treballs de caràcter temporal i extraordinari.
  
TÍTOL IV
  
Contractacions, cessaments i comiats
  
CAPÍTOL I
  
Contractacions
  
Article 16. De la contractació en general
  
El contracte haurà de formalitzar-se per escrit i quadruplicat; un exemplar es quedarà cadascuna de les parts, la tercera còpia per a l'organisme competent i la quarta per al representant sindical, comité d'Empresa o responsable de la secció sindical si legalment estiguera constituïda. Per a les contractacions, subcontractacions, pròrrogues, acabaments de contractes i les previsions de nova contractació, es remetrà a allò que està disposat en la Llei 2/91 sobre contractació i allò establit en l'Estatut dels Treballadors i en aquest Conveni.
  
Article 17. Modalitats de contractació
  
Els treballadors afectats pel present conveni podran ser contractats segons qualsevol de les modalitats legales establides en cada moment.
  
a) Indefinit:
  
El personal afectat per aquest Conveni s'entendrà contractat per temps indefinit, sense més excepcions que les indicades en els articles següents.
  
El personal admés en l'empresa sense pactar modalitat alguna quant a la durada del seu contracte es considerarà fix una vegada haja transcorregut el període de prova.
  
El contracte laboral tindrà el caràcter de fix discontinu quan es contracte per a realitzar un treball periòdic però amb caràcter discontinu, sempre que la interrupció de l'activitat siga superior a dos mesos ininterromputs. Els treballadors i treballadores que realitzen aquestes activitats hauran de ser cridats cada volta que es reprenga l'activitat, i acumularan l'antiguitat total des del seu ingrés en l'empresa.
  
b) Temporal
  
És personal eventual el que es contracta per les empreses per realitzar treballs esporàdics i ocasionals d'una durada limitada i per raons transitòries i circumstancials. Podran subscriure's contractes de durada determinada en els següents casos:
  
a) Quan es contracte el treballador per a la realització d'una obra o servici determinat, amb autonomia i substantivitat pròpia dins de l'activitat de l'empresa i l'execució de la qual, encara que limitada en el temps, siga en principi de durada incerta.
  
b) Quan les circumstàncies del mercat, acumulació de tasques o excés de comandes així ho exigisquen, es podrà utilitzar aquesta modalitat de contracte tot acollint-se a la legislació vigent.
  
c) Quan es tracte de substituir treballadors amb dret a reserva del seu lloc de treball, sempre que en el contracte de treball s'especifique el nom del substituït i la causa de la substitució. El cessament del personal interí tindrà lloc quan es reintegre la persona a qui substituïa.
  
d) Els treballadors contractats per una empresa a la qual se li haja encomanat la gestió d'un centre acollit a aquest Conveni, sota la modalitat de contracte per obra o servici determinat, o fixes, per la prestació de servicis en un centre concret i específic, tindran la consideració de fixes de centre, mentre aquest servici el realitze l'empresa per a la qual presten servicis o, en el seu cas, l'empresa que resulte nova responsable de la gestió del centre.
  
En cas de canvi de titular de la contracta, la nova empresa respectarà obligatòriament el contracte existent entre el treballador i l'anterior empresa, així com els drets derivats d'aquest, com ara categoria, salaris, antiguitat, jornada, horari, vacances, etc.
  
Article 18. Dels contractes temporals
  
Al personal no contractat com a fix, si ?accedeixen a aquesta condició, li seran computats els dies treballats com a vàlids per al període de prova i per al còmput de l'antiguitat a l'empresa.
  
Així mateix, tots els treballadors i treballadores passaran automàticament a la condició de fixos si, transcorregut el termini determinat al contracte, continuen realitzant les seues activitats sense que hi haja hagut nou contracte o pròrroga de l'anterior.
  
En cap cas els contractes temporals, a partir de la publicació d'aquest Conveni, podran sobrepassar un 33% del personal contractat per l'empresa. Aquesta limitació no serà d'aplicació a les empreses que duguen a terme programes, en allò que es refereix als treballadors contractats per a la realització d'aquells.
  
En cap cas es podrà contractar un treballador en una categoria distinta a les especificades a l'annex I d'aquest Conveni ni amb salaris inferiors als especificats per a la citada categoria.
  
Article 19. Conversió en contracte indefinit
  
Les empreses podran subscriure contractes de foment de la contractació indefinida en els casos i amb les condicions que estableix la disposició addicional primera de la Llei 63/1997 (BOE 30 de desembre de 1997). Als efectes del que disposa al núm. 2, lletra b), d'aquesta disposició addicional primera de la Llei 63/1997, es podran transformar en qualsevol moment en contractes per al foment de la contractació indefinida tots els contractes de durada determinada o temporal que preveu aquest Conveni.
  
Article 20. Contractes a temps parcial
  
Una persona s'entendrà contractada a temps parcial quan preste els seus servicis durant un determinat nombre d'hores setmanals inferior a la jornada establida en aquest Conveni per a la categoria corresponent.
  
El seu salari es calcularà dividint el salari mensual entre nombre d'hores establides en aquest Conveni.
  
Article 21. Període de prova
  
Tot el personal de nou ingrés quedarà sotmés al període de prova que per a la seua categoria professional s'estableix a continuació:
  
a) Personal dels grups A, B i C: tres mesos;
  
b) Personal del grup D: un mes;
  
c) Personal del grup E: quinze dies naturals.
  
Per als contractats temporals, el període de prova serà de dos mesos per als grups A, B i C.
  
Durant el període de prova, tant la persona contractada com la titularitat de l'empresa podran resoldre lliurement el contracte de treball sense termini de preavís i sense dret a indemnització.
  
Finalitzat el període de prova, el treballador passarà a formar part de la plantilla de l'empresa, computant-se a tots els efectes el citat període.
  
Quan el personal temporal passe a ser fix, no caldrà període de prova.
  
Article 22. Vacants i llocs de nova creació
  
Quan es produïsca una vacant o es cree un nou lloc de treball, es farà una primera fase de promoció interna en la qual s'oferirà, primerament, la plaça al personal de l'empresa i als excedents voluntaris i, cas que quedara deserta, es farà una oferta pública d'ocupació que apareixerà als taulers d'anuncis de l'empresa durant quinze dies. L'empresa comunicarà als treballadors el barem i sistema de selecció que, previ informe tècnic, haja consensuat el Consell de Centre/Empresa o òrgan equivalent.
  
Als centres educatius concertats, l'oferta pública d'ocupació s'hi farà d'acord amb la normativa establida a l'efecte per la LODE, les normatives que la despleguen i els acords de centres en crisi vigents.
  
L'empresa, com a titular del centre o servici, decidirà els corresponents contractes de treball.
  
Article 23. Reserva de llocs de treball per a discapacitats
  
Totes les empreses reservaran en les contractacions que es realitzen a partir de la publicació d'aquest Conveni, el 5% de llocs de treball a persones amb discapacitats.
  
L'empresa, previ informe de l'equip tècnic, determinarà quins són els llocs de treball reservats amb aquesta finalitat, atenent les característiques dels graus de discapacitat, així com les adaptacions necessàries del lloc de treball.
  
CAPÍTOL II
  
Cessaments
  
Article 24. Cessament voluntari
  
El treballador o treballadora que desitge cessar voluntàriament en el servici de l'empresa estarà obligat a posar-ho en coneixement del titular d'aquesta per escrit, i haurà d'acomplir els següents terminis de preavís: tot el personal, quinze dies.
  
Article 25. Preavís del treballador o treballadora
  
L'incompliment del treballador o treballadora de l'obligació de preavisar amb la indicada antelació donarà dret a l'empresa a descomptar-li de la liquidació l'import del salari d'un dia per cada dia d'endarreriment en la presentació del preavís, llevat del cas d'accés al funcionariat i sempre amb preavís al titular de l'empresa dins dels set dies següents a la publicació dels llistats definitius d'aprovats.
  
Article 26. Endarreriment en el pagament de la quitança
  
Si l'empresa rep el preavís en temps i forma, estarà obligada a pagar a la persona interessada la liquidació corresponent en finalitzar la relació laboral. L'incompliment d'aquesta obligació implicarà el dret del treballador o treballadora a ser indemnitzat amb l'import del salari d'un dia per cada dia de retard en el pagament de la liquidació, amb el límit del nombre de dies del preavís.
  
Article 27. Quitança
  
L'empresa estarà obligada, quinze dies després de ser preavisada, a lliurar una proposta de quitança perquè siga estudiada pel treballador o treballadora i per la representació sindical, llevat d'opinió contrària d'aquest o aquesta.
  
Per tal de calcular la quitança, en la part corresponent a vacances només s'hi tindrà en compte el període de vacances d'estiu establit en aquest Conveni, no el corresponent a Nadal i Setmana Santa.
  
Quan l'acabament d'un contracte temporal coincidisca amb el període de negociació del Conveni, en la quitança s'hi farà constar que queda per liquidar el percentatge de la pujada salarial que li corresponga.
  
CAPÍTOL III
  
Acomiadament
  
Article 28. Comunicació de l'acomiadament i acabament de contractes
  
L'empresa estarà obligada a comunicar tot acomiadament o acabament del contracte, llevat d'opinió contrària del treballador o la treballadora, així com les causes que l'han motivat, a la representació legal dels treballadors i al Consell de Centre o òrgan equivalent amb una antelació mínima de quinze dies. Durant aquest termini, la representació dels treballadors podrà emetre un informe sobre això.
  
Article 29. Readmissió en cas d'acomiadament improcedent
  
Quan l'acomiadament d'alguna persona siga declarat improcedent per l'autoritat competent, l'empresa estarà obligada a la readmissió o a la indemnització.
  
TÍTOL IV
  
Jornada, vacances, malalties, permisos, cursos,
  
excedències, jubilacions
  
CAPÍTOL I
  
Jornada
  
Article 30. Jornada màxima
  
La durada màxima de la jornada ordinària de treball serà, llevat dels centres especials d'Ocupació, de 37'5 hores setmanals de treball efectiu de mitjana en còmput anual, llevat d'allò que està disposat en els articles següents.
  
Article 31. Calendari laboral
  
La representació sindical, de mutu acord amb l'empresa, establirà un calendari laboral intern del centre en què es preveja el període de vacances, els festius, els descansos setmanals, els permisos especials i la recuperació dels festius treballats, tot respectant el còmput anual per als servicis corresponents, llevat de l'atenció dels servicis que hagen de funcionar.
  
Per tal de dur a terme allò que s'indica en el paràgraf anterior, s'haurà de tenir en compte la legislació vigent.
  
Article 32. Descans setmanal
  
Tot el personal haurà de tenir dret a un descans setmanal continuat de 48 hores en dissabte i diumenge.
  
Cas que les característiques del treball no ho permeten, es gaudirà d'aquest descans un altre dia de la setmana intentant que, almenys 24 hores, es corresponguen amb el dissabte o el diumenge.
  
Article 33. Treball nocturn
  
Quan per circumstàncies especials o perquè així ho exigisca la naturalesa del centre (residències, guardes...) o del treball realitzat entre les 10 de la nit i les 6 del matí, el personal de plantilla afectat tindrà un jornada setmanal màxima de 37'5 hores que podrà distribuir al llarg de la setmana, de mutu acord amb l'empresa, i rebrà un plus específic que es preveu en l'article 64.
  
Article 34. Jornada continuada
  
Durant els mesos de juny, juliol, agost i setembre, si la legislació no obliga al contrari, la representació sindical, de mutu acord amb l'empresa, podrà acordar la realització de la jornada de forma continuada.
  
Cas que s'establisca la jornada continuada, tot el personal haurà de tenir dret a un descans de 20 minuts computables dins de la jornada laboral.
  
Durant els períodes d'inactivitat lectiva que s'establisquen cada any en el calendari escolar en els centres educatius i de Dia d'Atenció Primerenca, la jornada diària per a tot el personal haurà de ser de sis hores i s'haurà de realitzar de forma continuada.
  
Article 35. Distribució de la jornada setmanal
  
La jornada setmanal per al personal d'atenció directa del centres educatius i centres de Dia d'Atenció Primerenca serà de 25 hores lectives i 5 de complementàries més un nombre d'hores, segons determine la Conselleria d'Educació.
  
Als centres ambulatoris d'Atenció Primerenca, la jornada del personal d'atenció directa hi serà de 35 hores setmanals, amb un còmput anual de 1.372 hores. L'empresa i els representants dels treballadors acordaran de mutu acord quantes d'aquestes hores seran complementàries.
  
Als centres ocupacionals i centres de Dia, la jornada del personal d'atenció directa hi haurà de ser de 37 hores setmanals, amb un còmput anual de 1.548 hores. L'empresa, de comú acord amb la representació dels treballadors, acordarà quines són complementàries.
  
A residències i habitatges tutelats, la jornada d'atenció directa hi haurà de ser de 37,5 hores, amb un còmput anual de 1.612 hores.
  
Als centres especials d'Ocupació, la jornada màxima setmanal hi serà de 38 hores, amb un còmput anual de 1.672 hores.
  
El personal d'administració i servicis de tots el centres tindrà un jornada màxima setmanal de 37,5 hores, amb un còmput anual de 1.612 hores.
  
CAPÍTOL II
  
Vacances
  
Article 36. Vacances d'estiu
  
Tot el personal afectat per aquest conveni gaudirà d'unes vacances retribuïdes anuals d'un mes, preferentment en l'estiu.
  
Als centres ambulatoris i d'Atenció Primerenca, el personal hi gaudirà d'un mes i quinze dies de vacances anuals retribuïdes, preferentment en estiu.
  
Als centres educatius i centres de Dia d'Atenció Primerenca, el personal d'atenció directa hi iniciarà les vacances una setmana després de la data indicada al Calendari Escolar publicat per la Conselleria d'Educació com final de les activitats lectives per al alumnat, i s'incorporarà una setmana abans de la tornada d'aquest, segons la data establida pel mateix Calendari Escolar.
  
Article 37. Setmana Santa i Nadal
  
Als centres d'Educació i centres de Dia d'Atenció Primerenca, el personal d'atenció directa hi tindrà dret a les mateixes vacances que s'establisquen anualment per a l'alumnat en el Calendari Escolar per a aquestos períodes.
  
Als centres especials de Col·locació, els treballadors i treballadores hi tindran dret a sis dies laborables distribuïts al llarg de l'any.
  
La resta de treballadors gaudirà de tretze dies laborables de vacances durant els períodes de Setmana Santa i Nadal.
  
CAPÍTOL III
  
Malalties
  
Article 38. El cobrament durant el període d'IT
  
Els treballadors i treballadores en situació d'incapacitat temporal rebran el complement necessari per completar el cent per cent de la seua retribució salarial total, des del primer dia, inclosos els increments salarials produïts en el període de baixa, durant els tres primers mesos. Cas de continuar la incapacitat, es pagarà fins el cent per cent un mes més per cada trienni d'antiguitat.
  
Els treballadors i treballadores dels centres especials de Col·locació percebran el 75% de la seua retribució total, inclosos els increments salarials produïts durant el període de baixa.
  
En el cas dels mestres dels col·legis d'Educació Especial concertats o convinguts aquest dret s'estendrà als set primers mesos d'incapacitat temporal, i un mes més per cada trienni d'antiguitat, sempre que la diferència siga pagada per la Conselleria d'Educació i Ciència.
  
Article 39. Coincidència de vacances i ILT
  
Si la incapacitat temporal o el període de permís per maternitat coincideixen amb el període de vacances d'estiu, aquestes es gaudiran fins completar el mes immediatament posterior de l'alta, o quan acorden les parts.
  
CAPÍTOL IV
  
Permisos
  
Article 40. Permisos retribuïts
  
Els treballadors i treballadores, previ avís i amb el justificant corresponent, podran absentar-se del treball, amb dret a remuneració, per un dels motius següents i pel temps que s'indica a continuació:
  
a) Quinze dies en cas de matrimoni o d'unió de fet, adequadament registrada en el Registre de la Comunitat Valenciana.
  
b) Fins a tres dies laborables en cas de malaltia greu, operació quirúrgica o defunció de familiars fins al segon grau de consanguinitat o afinitat o unió de fet adequadament registrada. Quan per aquest motiu siga necessari desplaçar-se fora de la província, el permís serà de cinc dies.
  
c) Pel naixement d'un fill o filla, o en cas d'adopció, el pare tindrà dret a un permís de tres dies laborables, consecutius o no, però compresos en el període de quinze dies a partir de la data del naixement o de l'arribada de l'adoptat a la llar. A aquestos efectes el part per cesària es considerarà com una operació quirúrgica.
  
d) Es concedirà el temps necessari per a assistir el treballador o acompanyar els seus fills menors d'edat o als familiars de primer grau majors de 65 anys que convisquen amb ell o ella, a consultes de la Seguretat Social, tant del metge de capçalera com dels especialistes, quan no siga possible acudir fora de les hores de treball.
  
e) Un dia per trasllat de domicili habitual en la pròpia localitat i dos en distinta.
  
f) Un dia per boda de familiars fins al segon grau de consanguinitat o afinitat. Quan per aquest motiu es requerisca desplaçar-se a més de 200 quilòmetres, el permís serà de dos dies.
  
g) Permís per compliment de deures inexcusables de caràcter únic i personal. Tindran dret a llicència durant el temps necessari per al compliment sempre que aquest no puga efectuar-se fora de l'horari de treball.
  
h) Pel temps indispensable per atendre els danys produïts per catàstrofes en els béns immobles que constituïsquen l'habitatge habitual del treballador.
  
i) Per realitzar funcions sindicals o de representació de personal, en els termes establits legalment i en aquest Conveni.
  
j) Per realitzar exàmens oficials, es concedirà únicament el temps necessari per a la realització de l'examen.
  
k) Per assistir a cursets de preparació al part, les dones embarassades podran sol·licitar, a partir del sisé mes, una hora diària tres vegades a la setmana coincidint, a ser possible, amb l'inici o l'acabament de jornada.
  
Article 41. Permís sense sou
  
Tot el personal podrà sol·licitar fins a un mes de permís sense sou a l'any, que haurà de ser-li concedit si ho sol·licita amb un preavís de deu dies, exceptuant cas de greu necessitat, circumstància per la qual no s'exigirà cap termini concret de preavís.
  
Article 42. Maternitat i atenció de menors o familiars que no poden valdre's per ells mateixos
  
Les empreses afectades per aquest Conveni s'atendran a allò que està establit en la Llei 39/1999, de Conciliació de la Vida Familiar i Laboral de les Persones Treballadores.
  
Les treballadores, per part, tindran dret a setze setmanes retribuïdes, i divuit en cas de part múltiple, distribuïdes a opció de la interessada, sempre que sis setmanes siguen immediatament posteriors al part. En cas de que el pare i la mare treballen, aquesta, al començament del període de descans per maternitat, podrà optar perquè el pare gaudisca d'una part determinada i continuada del període de descans posterior al part, bé de forma simultània o successiva amb el de la mare, llevat que en el moment de la seua efectivitat la incorporació al treball de la mare supose un risc per a la seua salut.
  
Les treballadores en situació de llicència en cas d'embaràs rebran el complement necessari fins completar el cent per cent de la retribució que percebrien en cas de realitzar el seu treball.
  
Les treballadores, per lactància d'un fill menor de nou mesos, tindran dret a una hora d'absència del treball, fixada a la seua elecció, que podrà ser dividida en dues fraccions. La dona, per la seua voluntat, podrà substituir aquest dret per una reducció de la seua jornada en mitja hora amb la mateixa finalitat. El pare i la mare podran gaudir d'aquest dret indistintament, en el cas que ambdós treballen.
  
En cas de que siga la mare qui faça ús d'aquest dret, podrà substituir-lo per una setmana més de llicència retribuïda, que haurà de gaudir-se a continuació del període indicat en el segon paràgraf del aquest article.
  
El personal que per raons de guarda tinga a la seua atenció directa algun menor de sis anys o una persona amb discapacitat física o psíquica que no realitze cap activitat retribuïda, tindrà dret a una llicència consistent en una reducció proporcional de les retribucions i horari. Tindrà el mateix dret qui necessite fer-se càrrec de l'atenció directa d'algun familiar fins el segon grau de consanguinitat o afinitat, que per raons d'edat, accident o malaltia no puga valdre's per ell mateix, i que no realitze cap activitat retribuïda. En finalitzar el període d'aquesta llicència tornarà automàticament a la seua jornada laboral anterior.
  
En cas d'adopció o acolliment de menors de fins a sis anys, el permís tindrà una durada de setze setmanes continuades, que es poden ampliar en el cas d'adopció o acolliment múltiple en dues setmanes, és per cada fill a partir del segon. També es tindrà dret a aquest permís en els casos d'adopció o acolliment de menors, majors de sis anys, quan es tracte de menors discapacitats o que per les seues circumstàncies i experiències personals o que per provenir de l'estranger, tinguen especials dificultats d'inserció social i familiar, adequadament acreditades pels servicis socials. Cas que el pare i la mare treballen, el permís es distribuirà a opció dels interessats, que podran disposar d'ell de forma simultània o successiva, però sempre en períodes continuats.
  
CAPÍTOL V
  
Cursos
  
Article 43. Formació permanent
  
Els treballadors afectats per aquest Conveni podran arribar a acords amb l'empresa per a la formació i el reciclatge professional. La durada màxima de les activitats i els cursos per aquesta finalitat no superarà les 40 hores, excepte raons justificades.
  
Quan aquestos cursos de reciclatge siguen proposats per l'empresa, aquesta pagarà les despeses. En la resta de casos, l'empresa estudiarà fórmules d'ajuda per a sufragar les despeses.
  
Per a la realització d'exàmens oficials, hi valdrà allò establit en l'article 40.j) d'aquest Conveni.
  
CAPÍTOL VI
  
Excedències
  
Article 44
  
L'excedència podrà ser voluntària o forçosa, en els termes previstos en els articles següents.
  
En ambdós casos, el treballador o treballadora no tindrà dret a retribució, llevat d'allò establit en el capítol corresponent a drets sindicals.
  
Article 45. Excedència forçosa
  
Seran causa d'excedència forçosa les següents:
  
a) Per designació o elecció per a un càrrec públic que impossibilite l'assistència al treball.
  
b) Per la prestació del servici militar o substitutori, durant el temps mínim obligatori de durada d'aquest.
  
c) Per l'exercici de funcions sindicals d'àmbit provincial o superior, sempre que la central sindical a què pertanya el treballador tinga representativitat legal suficient en el sector.
  
d) Per atendre un familiar greument malalt, dins del primer grau de consanguinitat.
  
e) El descans d'un any per aquells treballadors i treballadores que desitgen dedicar-se al seu perfeccionament professional, després de cinc anys d'exercici actiu al mateix centre.
  
f) Excedència especial sense dret a percepció salarial per al treballador o treballadora per naixement d'un fill, que donarà dret a reincorporar-se immediatament a l'empresa una vegada acabada aquesta. La durada màxima serà de tres anys, i es computarà l'antiguitat durant el primer any. Quan el pare i la mare treballen en la mateixa empresa, només un d'ells podrà exercir aquest dret.
  
g) Qualsevol altra que legalment s'establisca.
  
Article 46
  
El treballador o treballadora que gaudisca d'excedència forçosa té dret a reserva del lloc de treball, còmput de l'antiguitat adquirida durant el temps que aquella dure i a reincorporar-se a l'empresa.
  
Desapareguda la causa que va motivar l'excedència, tindrà trenta dies naturals per reincorporar-se a l'empresa i, cas de no fer-ho, hi causarà baixa definitiva.
  
L'excedència forçosa haurà de ser automàticament concedida, prèvia presentació de la corresponent documentació acreditativa.
  
Article 47. Excedència voluntària
  
L'excedència voluntària es concedirà sempre prèvia petició per escrit amb un mes d'antelació. Podrà sol·licitar-la tot treballador o treballadora que tinga almenys un any d'antiguitat en l'empresa i no haja gaudit d'excedència durant els quatre anys anteriors.
  
El permís d'excedència voluntària es concedirà per un mínim d'un any i un màxim de tres si l'empresa, de comú acord amb el treballador, reserva el lloc de treball a l'excedent voluntari.
  
L'excedència voluntària podrà ser prorrogable, a petició del treballador, fins un màxim de cinc anys sense reserva del lloc de treball. En aquest cas el treballador que gaudisca de la citada excedència voluntària reingressarà a l'empresa tan prompte com es produïsca la primer vacant en la seua especialitat o categoria laboral.
  
A aquestos efectes, no s'entendrà per vacant la realització d'una substitució temporal.
  
No obstant, si es produïra una vacant d'inferior categoria a la que abans ocupava el treballador en excedència, podrà optar a ella i esperar que es produïsca la que corresponga a la seua categoria.
  
Durant el temps d'excedència voluntària no li serà computada l'antiguitat.
  
Si la concessió de l'excedència voluntària fos motivada pel gaudiment d'una beca, viatge d'estudis, participació en cursos de perfeccionament propis de l'especialitat del treballador, per l'exercici de tasques humanitàries o per a l'adquisició de les noves titulacions exigides per al seu lloc de treball, sempre que siga inferior a tres anys, se li computarà l'antiguitat durant l'anomenat període d'excedència, així com el dret a reincorporar-se al lloc de treball, amb l'obligació de fer-ho en un termini màxim de set dies.
  
CAPÍTOL VII
  
Jubilacions
  
Article 48. Jubilacions forçoses
  
S'estableix la jubilació forçosa als 65 anys per a tot el personal, si compleix els requisits necessaris per tenir-hi dret.
  
Article 49. Jubilacions anticipades
  
Les empreses i els seus empleats i empleades, de mutu acord, podran tramitar els sistemes de jubilacions anticipades previstes en la legislació vigent.
  
Article 50. Reducció de jornada
  
A partir dels 55 anys, el treballador o treballadora podria sol·licitar reducció de la jornada d'atenció directa a la meitat de la que estipula el Conveni per a la seua categoria laboral, sempre que el funcionament de l'empresa ho permeta, completant la resta de la jornada amb altres activitats de l'empresa i mantenint-se-li les retribucions íntegres.
  
Tot treballador pot sol·licitar la reducció de la jornada a partir dels 55 anys, amb la reducció proporcional del seu salari. L'empresa, davant aquesta sol·licitud, estarà obligada a concedir-li-la immediatament.
  
Article 51. Contracte de relleu
  
El personal contractat per a completar la jornada dels treballadors i treballadores que hagen fet ús de l'article anterior, se'ls farà un contracte de relleu amb les condicions que estipula la legislació vigent i amb dret a ampliació de la jornada en el moment es produïsca el cessament o la jubilació definitiva de la persona a la qual està rellevant.
  
TÍTOL V
  
Retribucions
  
CAPÍTOL I
  
Disposicions generals
  
Article 52. Salaris
  
El salari del personal comprés en l'àmbit d'aplicació d'aquest Conveni estarà constituït per:
  
a) salari bàsic
  
b) complements específics
  
c) complements per l'exercici de càrrecs unipersonals
  
d) antiguitat.
  
El pagament del salari s'efectuarà per mesos vençuts, dins dels cinc primers dies del mes següent i dins de la jornada laboral. Serà abonat en metàl·lic, xec o taló bancari, transferència o altres modalitats, previ acord amb els treballadors.
  
Article 53. Treballs de categoria superior
  
Quan s'encomane al personal, sempre amb causa justificada, una funció superior a la corresponent a la seua categoria professional, percebrà la retribució corresponent a aquella mentre subsistisca aquesta situació.
  
Si el període de temps d'aquesta situació és superior a sis mesos durant un any, l'interessat tindrà dret a estar classificat en la nova categoria professional que exercisca, sempre que posseïsca la titulació requerida i que no es tracte de la substitució de persones amb dret a reserva del seu lloc de treball.
  
Article 54. Treballs de categoria inferior
  
Si per necessitats imprevisibles de l'empresa aquesta necessitara destinar a qualsevol persona a tasques corresponents a una categoria inferior a la seua, sols podrà fer-ho pel temps imprescindible, amb el manteniment de la retribució i d'altres drets corresponents a la seua categoria professional. Aquesta situació es concretarà per escrit en un acord, precisant, sempre que siga possible, la temporalitat de la situació i fent referència a aquest article i amb el coneixement de la representació legal dels treballadors.
  
Article 55. Bestretes
  
Tot el personal té dret a percebre bestretes a compte del seu treball, sense que puga excedir de l'import del salari mensual, sempre que l'empresa puga. En cas de denegació i a sol·licitud del treballador, es demanarà un informe del representant dels treballadors. Als centres concertats, el titular hi tramitarà la petició davant l'administració perquè aquesta satisfaça aquesta bestreta.
  
Article 56. Taules salarials
  
Les taules que figuren en l'annex II d'aquest conveni corresponen a la jornada que, per a les diferents categories, es pacta en els articles corresponents.
  
Article 57. Antiguitat
  
Per cada trienni vençut, tot el personal depenent d'aquest Conveni tindrà dret a percebre la quantitat que a aquest efecte s'indica en les taules salarials per a cada categoria.
  
L'import de cada trienni es farà efectiu en la nòmina del mes del venciment.
  
La data del còmput d'antiguitat serà la d'ingrés en l'empresa.
  
Article 58. Pagues extraordinàries
  
Els treballadors i treballadores compresos en l'àmbit d'aplicació d'aquest conveni percebran com a complement periòdic del venciment superior a un mes l'import de dues gratificacions extraordinàries, equivalents cadascuna d'elles a una mensualitat del salari bàsic i antiguitat. Es faran efectives abans de l'1 de juliol i del 23 de desembre.
  
Al personal que cesse o ingresse a l'empresa en el transcurs de l'any se li pagaran els complements de venciment superior al mes abans expressats, i se'n prorratejarà l'import en proporció al temps de servici.
  
De comú acord entre l'empresari i els interessats, podrà acordar-se el prorrateig de les dues gratificacions extraordinàries entre les dotze mensualitats, cas que no es realitzara fins a la data.
  
Article 59. Roba de treball
  
L'empresa facilitarà roba de treball a tot el personal o, si no ho fa, li pagarà per aquest concepte la quantitat de 4.200 pessetes anuals.
  
CAPÍTOL II
  
Complements específics
  
Article 60. Càrrecs temporals
  
El personal a qui s'encomane alguna de les categories funcionals descrites en els articles corresponents percebrà, mentre exercisca la seua comesa, les gratificacions temporals assenyalades a l'efecte en les taules salarials.
  
Així mateix tindrà dret a una distribució diferent de les hores d'atenció directa i complementàries.
  
Article 61. Plus de transport
  
Aquelles empreses que estigueren pagant alguna quantitat com a millora per concepte de transport o distància continuaran fent-ho, sense que siga susceptible d'absorció durant la vigència d'aquest Conveni, i s'incrementarà en el mateix percentatge que augmente el salari.
  
Quan un centre de treball estiga situat a més de 2 quilòmetres del casc urbà de la població, l'empresa posarà a disposició dels seus empleats i empleades mitjans de transport acoblats a l'horari d'aquestos, els pagarà l'import del bitllet en un mitjà de transport públic si n'hi haguera, o en últim terme pagarà a cadascú l'import de 31 PTA per quilòmetre.
  
Article 62. Vigilància del transport i del menjador
  
Transport
  
La vigilància del transport serà encomanada a personal contractat per a aquest servici.
  
Quan el personal de plantilla faça servir per als seus desplaçaments al centre de treball el mateix vehicle en què viatgen les persones amb discapacitat i li és encomanada la vigilància d'aquestes, tindrà dret a una gratificació de 15.000 pessetes si la dedicació és d'una hora diària, i 22.000 si és de dues. Aquest servici no computarà com a integrant de la jornada laboral; en tot cas aquestes hores tindran caràcter voluntari.
  
No tindrà dret a aquest complement qui realitze el servici dins de la seua pròpia jornada de treball. En aquest cas, el servici no tindrà caràcter voluntari.
  
Menjador
  
La vigilància del menjador serà encomanada a personal contractat per a aquest servici.
  
Quan el personal de plantilla es faça càrrec de l'atenció i vigilància d'aquest, qui va tenir encomanades aquestes tasques tindrà dret a una gratificació mensual de:
  
- Vigilància de menjador: 9.000 pessetes si la dedicació és d'una hora diària, i de 17.000 si és de dues.
  
- Donar de menjar: 15.000 pessetes pe una hora de dedicació, i 22.000 per dues hores.
  
Aquest servici no computarà com a integrant de la jornada; en tot cas aquestes hores tindran caràcter voluntari.
  
Qui preste aquest servici dins de la seua jornada de treball, no tindrà dret al complement i la prestació d'aquest no tindrà caràcter voluntari. No obstant això, tindrà dret a gaudir gratuïtament dels servicis d'alimentació.
  
Article 63. Ús de vehicle propi
  
Quan es requerisca a un treballador o treballadora per a prestar voluntàriament un servici amb ús del vehicle particular d'aquest, se l'indemnitzarà a raó de 31 pta./km. recorregut.
  
Article 64. Treball nocturn
  
Les hores treballades entre les 10 de la nit i les 6 del matí tindran la consideració de treball nocturn i es retribuiran amb un complement específic de nocturnitat que equivaldrà al 25 per cent sobre el salari ordinari.
  
Article 65. Hores extraordinàries
  
Són hores extraordinàries totes aquelles que es realitzen per damunt de la jornada estipulada en aquest Conveni per a cada categoria i per desig exprés de l'empresa.
  
Les hores extraordinàries en cap cas podran ser retribuïdes amb un increment inferior al 75 per cent sobre les ordinàries. En tot cas, previ acord entre empresa i treballadors, podran ser compensades amb dies de permís.
  
Article 66. Manutenció
  
El personal que, de mutu acord amb l'empresa, utilitze els servicis d'alimentació o d'allotjament, pagarà com a màxim el 50% del cost del menú.
  
Article 67. Dietes
  
L'import de la mitja dieta serà de 1.700 pessetes i de la dieta sencera de 5.000 pessetes. L'allotjament es pagarà prèvia presentació de factura o directament per part de l'empresa.
  
Si el desplaçament es realitza en transport públic, se li pagarà el preu del bitllet; si ho fa en vehicle propi, es remetrà a allò disposat a l'article 63 d'aquest Conveni.
  
Article 68. Premi de jubilació
  
Tots els treballadors i treballadores tindran dret a percebre, en jubilar-se, un premi de jubilació si tenen una antiguitat d'almenys 15 anys en l'empresa.
  
Percebran l'import corresponent a tres mensualitats extraordinàries, si bé als centres que reben subvenció de la Conselleria de Benestar Social, la percepció de la tercera mensualitat estarà condicionada que la citada Conselleria aporte els fons necessaris. L'import d'aquestes mensualitats serà igual al salari real que perceba el treballador en el moment de la seua jubilació, excepte en el cas dels treballadors que hagen optat per la jubilació parcial, en què es calcularà com si mantinguera la jornada sencera.
  
En els centres educatius, tot el personal percebrà, a més de les tres mensualitats, una més per cada quinquenni complit que excedisca dels 15 primers anys, sempre que la Conselleria de Cultura i Educació es faça càrrec d'aquestes quantitats.
  
Article 69. Gratificació extraordinària
  
Tot el personal, excepte el dels centres d'Educació Especial concertats, tindran dret, en complir els dotze anys de servici en l'empresa, a una gratificació extraordinària equivalent al 7 per cent de la remuneració anual establida per a la seua categoria en les taules salarials vigents en aquell moment. Aquesta gratificació es percebrà cada vegada que el treballador complisca un múltiple de dotze anys d'antiguitat.
  
El treballador perdrà aquest dret, si abans és sancionat amb falta greu o molt greu i aquesta no estiguera prescrita o, encara que ho estiguera, en aquest període se'l sancionarà per la comissió de sis o més faltes greus o molt greus.
  
Quan coincidisquen en un mateix any tres o més treballadors amb dret a aquesta gratificació, l'empresa podrà prorratejar-la al llarg de dos anys.
  
Article 70. Pagament d'endarreriments
  
En cas que un treballador o treballadora finalitze el contracte durant el període de negociació del Conveni, independentment que se'n signe la quitança, l'empresa li pagarà, a partir de la publicació del Conveni, i amb efectes retroactius, els endarreriments que li corresponguen.
  
TÍTOL VI
  
Règim assistencial
  
CAPÍTOL I
  
Seguretat i Salut Laboral
  
Article 71
  
Les empreses i el personal afectat per aquest Conveni compliran les disposicions sobre seguretat i salut laboral contingudes en la Llei 31/1995 de 8 de novembre, de Prevenció de Riscos Laborals.
  
Article 72. Revisió mèdica
  
El personal afectat per aquest Conveni tindrà dret a una revisió mèdica anual prèvia acceptació de l'interessat. Amb caràcter orientador, s'indica que aquesta revisió podrà comprendre les següents o anàlogues exploracions: audiometria, control de visió, anàlisi de sang i orina, història clínica, exploració mèdica i exploracions especials si escau, com ara electrocardiogrames, espirometria, etc.
  
El titular de l'empresa informarà la representació del personal sobre els servicis d'aquesta matèria que ofereix la mútua contractada.
  
Article 73. Malalties professionals
  
La Comissió Paritària, en el termini de sis mesos des de la publicació d'aquest Conveni, gestionarà davant de l'autoritat competent la creació d'un servici especialitzat en malalties professionals (foniatria, problemes nerviosos...), així com la catalogació i l'atenció.
  
Es proposaran a la Seguretat Social com a malalties professionals les següents.
  
- malalties neurològiques cròniques.
  
- patologies otorinolaringològiques
  
- malalties infectocontagioses cròniques
  
- al·lèrgies cròniques
  
- desviacions i malalties de columna.
  
Article 74. Canvi de lloc de treball per a embarassades
  
En cas d'embaràs de les treballadores afectades per aquest Conveni, quan hi haja perill o risc, a proposta del delegat de Salut Laboral, l'empresa establirà el canvi de treball pertinent o el mecanisme més adient per tal d'evitar els esmentats riscos.
  
Article 75. Comissió Sectorial de Seguretat i Salut Laboral
  
Dins del marc del aquest conveni, es constituirà la Comissió Sectorial de Seguretat i Salut Laboral com a òrgan de participació, elaboració, execució i supervisió en la matèria, dins dels tres mesos següents a la signatura del conveni, i tindrà una composició de quatre membres per cada una de les parts que signen el Conveni. La citada Comissió tindrà com a objectiu coordinar, executar i supervisar el desenvolupament efectiu de la Llei de Prevenció de Riscs Laborals.
  
CAPÍTOL II
  
Millores socials
  
Article 76. Ajuda a l'estudi
  
La Comissió Paritària estudiarà la fórmula de fer valdre en les distintes comissions d'admissió, la prioritat d'admissió als centres per als fills o tutelats dels treballadors i treballadores afectats per aquest conveni.
  
Article 77. Assegurança de responsabilitat civil, invalidesa i mort
  
Totes les empreses hauran de tenir una pòlissa d'assegurances que garantisca el cobriment de responsabilitat civil de tot el personal afectat per aquest conveni.
  
D'aquesta pòlissa serà contractant, acceptant i dipositària, l'empresa.
  
Les empreses afectades per aquest Conveni hauran de disposar d'aquesta pòlissa en el termini de dos mesos a partir de la publicació d'aquest Conveni, i notificaran públicament al començament de cada curs als seus treballadors i treballadores els detalls d'aquesta i els procediments que calga seguir en cas de sinistre.
  
Haurà d'estar assegurat tot el personal, inclòs aquell que es trobe en situació d'excedència forçosa.
  
En extracte, les garanties de la pòlissa ressenyada seran les següents:
  
- Responsabilitat civil en què puguen incórrer els assegurats amb motiu de les seues actuacions exclusivament professionals amb inclusió de fiança i defensa criminal i exclusió de riscos que puguen ser assegurats pel ram de l'automòbil i qualsevol dany immaterial que no siga conseqüència directa dels danys materials i/o corporals garantits per aquesta pòlissa.
  
- Accidents individuals patits pels assegurats en l'exercici de la seua professió: capital assegurat en cas d'invalidesa permanent o mort, tres milions de pessetes.
  
Article 78. Formació
  
La Mesa Negociadora s'adhereix a l'Acord Nacional de Formació Contínua.
  
Capítol III
  
Drets sindicals
  
Article 79. Tancaments i expedients de regulació d'ocupació
  
Qualsevol gestió encaminada a tancaments o expedients de regulació d'ocupació que afecten els treballadors d'aquest Conveni es posarà en coneixement dels representants dels treballadors.
  
Article 80. De tots els treballadors
  
Cap treballador podrà ser discriminat per raó de la seua afiliació sindical, i podrà expressar amb llibertat les seues opinions, així com publicar i distribuir, sense pertorbar el normal desenvolupament del treball, les publicacions d'interés laboral o social.
  
Tot treballador podrà ser elector i elegible per exercir càrrecs sindicals, sempre que reunisca els requisits establits en l'Estatut dels Treballadors i la LOLS.
  
Article 81. De l'assemblea de treballadors i treballadores
  
Es garanteix el dret dels treballadors i treballadores de l'empresa a reunir-se al mateix centre de treball, sense presència de l'empresa, sempre que no es pertorbe el desenvolupament de les activitats d'aquest i, en tot cas, d'acord amb la legislació vigent.
  
L'assemblea pot estar constituïda pel personal d'un centre o de diversos centres de l'empresa. Ha de ser convocada pels delegats o delegades de Personal, pel comité d'Empresa, per una secció sindical o pel 20 per cent de la plantilla del centre o de l'empresa.
  
Les reunions hauran de ser comunicades al representant legal de l'empresa, amb una antelació de vint-i-quatre hores, amb indicació dels assumptes inclosos en l'ordre del dia i les persones que no pertanyen a la plantilla que assistiran a l'assemblea.
  
L'empresa i la representació legal dels treballadors acordaran les mesures oportunes per a evitar perjudicis en l'activitat normal de l'empresa.
  
En període de negociació del Conveni Col·lectiu, les assemblees es podran realitzar en horari laboral, i els treballadors i treballadores podran disposar així de quinze hores anuals, sempre que es mantinguen els servicis mínims necessaris.
  
Article 82. Dels afiliats i afiliades
  
D'acord amb l'article 8 del títol 4 de la LOLS, els treballadors i treballadores afiliats a un sindicat podran, en l'àmbit de l'empresa o centre de treball:
  
a) Constituir seccions sindicals de conformitat amb allò establit en els estatuts del sindicat.
  
b) Realitzar reunions, prèvia notificació a l'empresari, i recaptar quotes i distribuir informació sindical, sense pertorbar l'activitat normal del centre.
  
c) Rebre informació que li remeta el seu sindicat.
  
d) Amb la finalitat de facilitar la difusió d'aquells avisos que puguen interessar els afiliats i els treballadors en general, l'empresa posarà a la seua disposició un tauler d'anuncis que haurà de situar-se al centre de treball i en un lloc on es garantisca un adequat accés a aquest per part de tots els treballadors i treballadores.
  
Article 83. Descompte de la quota sindical
  
A requeriment escrit dels treballadors afiliats a les centrals sindicals, les empreses podran descomptar de les seues nòmines l'import de la quota sindical, que s'ingressarà en el compte que el sindicat corresponent determine.
  
Article 84. Seccions sindicals
  
Podran crear-se seccions sindicals de les organitzacions sindicals més representatives sempre que el sindicat tinga, almenys, amb quatre afiliats al centre. Els representants de les esmentades seccions sindicals no tindran els drets que la llei atorga als delegats de Personal o membres de comité d'Empresa, excepte que tingueren aquesta condició.
  
Les seccions sindicals tenen tots els drets que la llei els reconega i els que es determinen en aquest Conveni, entre ells:
  
- Difusió lliure en l'empresa de les seues publicacions, avisos i opinions.
  
- El de reunió en els locals de l'empresa, en les mateixes condicions que s'assenyalen per a l'assemblea de treballadors.
  
Article 85. Representants de treballadors i membres de comités d'Empresa
  
El treballador, amb l'avís previ amb una antelació mínima de 24 hores i amb justificació, podrà absentar-se del treball, amb dret a remuneració, per a realitzar funcions sindicals o de representació del personal en els termes establits legalment i en aquest Conveni.
  
Article 86. Garanties dels delegats i delegades de Personal
  
Els delegats de Personal exerciran mancomunadament davant l'empresari la representació per a la qual van ser elegits, i tindran les mateixes competències, drets i garanties establits per als comités d'Empresa en la legislació vigent.
  
Article 87. Acumulació d'hores sindicals
  
Per a facilitar l'activitat sindical en l'empresa, província, regió, comunitat autònoma o estat, les centrals sindicals amb dret a formar part de la Mesa Negociadora d'aquest Conveni podran acumular les hores dels distints membres dels comités d'Empresa, i en el seu cas, dels delegats de Personal que pertanyen a les seues organitzacions en aquells treballadors, delegats o membres dels comités d'Empresa que les centrals sindicals designen.
  
Per a fer efectiu allò establit en aquest article, els sindicats comunicaran a la patronal el desig d'acumular les hores dels seus delegats. Cada central sindical podrà negociar amb la patronal, al nivell que corresponga, l'esmentada acumulació d'hores sindicals.
  
Els acords que, a efectes de fixar el número de permanents sindicals, es negocien amb les conselleries corresponents en aplicació d'aquest article, també seran notificats a l'organització patronal. En aquest cas, les conselleries corresponents faran efectius els salaris dels esmentats permanents sindicals.
  
Els sindicats tenen l'obligació de comunicar a l'empresa el nom del seu treballador alliberat, prèvia acceptació expressa d'aquest.
  
Article 88. Negociació col·lectiva
  
Els treballadors i treballadores afiliats a centrals sindicals amb implantació en el sector en l'àmbit nacional o autonòmic que es mantinguen en actiu en alguna empresa i hagen estat designats com a membres de la comissió negociadora (i sempre que l'empresa siga del sector afectat per la negociació o arbitratge), previ avís i justificació posterior, tindran dret a la concessió dels permisos retribuïts que siguen necessaris per a l'adequat exercici de la seua tasca negociadora, tant en la negociació de futurs convenis com en les sessions de la Comissió Paritària de Medicació, Arbitratge i Conciliació.
  
Article 89. Drets dels sindicats
  
Aquells que tinguen càrrecs electius d'àmbit provincial, autonòmic o estatal, en les organitzacions sindicals més representatives, tindran dret, segons l'article 9 de la LOLS:
  
1) A l'assistència i accessos als centres de treball per a participar en activitats pròpies del seu sindicat o del conjunt dels treballadors, prèvia comunicació a l'empresari amb una antelació de 48 hores com a mínim, sense interrompre el treball normal.
  
2) A gaudir dels permisos no retribuïts necessaris per a la realització de les funcions sindicals pròpies del seu càrrec.
  
3) A l'excedència forçosa, amb dret a reserva al lloc de treball i al còmput de l'antiguitat mentre dure l'exercici del seu càrrec representatiu, i a haver d'incorporar-se al seu lloc de treball dins dels dos mesos següents a la data del cessament del seu càrrec.
  
Article 90. Eleccions sindicals
  
Als centres amb cinc o més treballadors es podran realitzar eleccions sindicals si així ho sol·licita algun dels sindicats representatius del sectors.
  
TÍTOL VII
  
Faltes, sancions, infraccions
  
CAPÍTOL I
  
Faltes
  
Article 91. Faltes
  
Tota falta comesa per un treballador o treballadora es classifica segons la seua importància, en:
  
a) falta lleu
  
b) falta greu
  
c) falta molt greu.
  
Article 92. Faltes lleus
  
Són faltes lleus:
  
- Tres faltes de puntualitat comeses durant un període de trenta dies.
  
- No notificar en un termini de vint-i-quatre hores següents a l'absència, els motius que van justificar la falta al treball.
  
- L'abandonament del servici sense causa justificada, encara que siga per breu temps, sempre que pels perjudicis que origine a l'empresa, a les persones amb discapacitat o als companys de treball, no haja de ser considerada greu o molt greu.
  
- Negligència en el compliment de les normes i instruccions rebudes.
  
- No cursar en temps oportú la baixa corresponent, quan es falta al treball per causa justificada, fora que siga evident la impossibilitat de fer-ho.
  
- Negligència en la conservació del material i les instal·lacions, i en el control d'assistència, disciplina i atenció als usuaris.
  
Article 93. Faltes greus
  
Són faltes greus:
  
- Més de tres i menys d'onze faltes de puntualitat comeses durant un període de trenta dies.
  
- Faltar injustificadament al treball un dia en un període de trenta dies.
  
- L'incompliment de les obligacions educatives, d'acord amb la legislació vigent.
  
- Falta d'atenció deguda al treball encomanat i la desobediència a les instruccions dels seus superiors en matèria de servici amb perjudici per a l'empresa o les persones amb discapacitat.
  
- Discussions públiques amb companys o companyes de treball en l'empresa, que menyspreen davant els usuaris la imatge d'un treballador o treballadora.
  
- La reiteració o reincidència en falta lleu en un mateix trimestre sempre que hi haja hagut sanció.
  
Article 94. Faltes molt greus
  
Són faltes molt greus:
  
- Onze o més faltes de puntualitat comeses en un període de trenta dies.
  
- Més de vint faltes de puntualitat comeses en un any, sempre que hi haja hagut sanció.
  
- La falta injustificada al treball durant dos dies en un període de trenta dies.
  
- La simulació de malaltia o accident.
  
- Els mals tractes de paraula o obra a les persones amb discapacitat, les seues famílies, caps o companys.
  
- El frau, la deslleialtat, o abús de confiança en les gestions encomanades i el furt, robatori o complicitat, tant en l'empresa com a terceres persones, comés dins de les dependències de l'empresa.
  
- L'abandonament injustificat i reiterat de la funció encomanada a la seua categoria professional que ocasione perjudicis al servici.
  
- L'abús d'autoritat.
  
- La reincidència en falta greu, si es cometera dins dels tres primers mesos següents a haver-se produït la primera i sempre que aquesta hagués estat sancionada.
  
Article 95. Reincidència
  
Únicament es considerarà reincidència a l'hora de la catalogació de les faltes si hi haguera sanció per la comissió de la primera falta.
  
Article 96. Prescripció de les faltes
  
Les infraccions comeses pels treballadors prescriuran:
  
- Les faltes lleus, als deu dies;
  
- Les greus, als quinze dies;.
  
- Les molt greus, als cinquanta dies.
  
S'entenen aquestos terminis des del moment en què l'empresa va tenir coneixement de la comissió de la falta.
  
CAPÍTOL II
  
Sancions
  
Article 97. Sancions
  
Les sancions seran:
  
- Per a les faltes lleus: amonestació verbal en presència de representants sindicals; i si foren reiterades, amonestació per escrit.
  
- Per faltes greus: amonestació per escrit o suspensió d'ocupació i sou entre un i quinze dies amb constatació en l'expedient personal.
  
- Per faltes molt greus: suspensió d'ocupació i sou fins a seixanta dies, amb o sense advertència d'acomiadament; acomiadament.
  
Article 98. Mecanisme
  
Totes les sancions seran comunicades per escrit a l'infractor, siga quin siga el grau de la falta, indicant la data i els fets que la van motivar. La comunicació ha de fer-se en temps i forma assenyalats i el treballador o treballadora haurà de signar el justificant de recepció.
  
El treballador o treballadora tindrà cinc dies per a formular al·legacions per escrit a fi de defensar-se.
  
L'empresa remetrà ambdós documents al comité d'Empresa o al delegat o delegada sindical amb l'objecte que s'emeta l'informe oportú en el termini de tres dies, finalitzat el qual, l'empresa presentarà la documentació al Consell de Centre/Empresa o òrgan equivalent perquè en tinga coneixença.
  
Quan la sanció implique acomiadament, aquest no es farà efectiu fins que no hagen transcorregut quinze dies després de realitzats tots els tràmits necessaris.
  
L'incompliment per part de l'empresa dels tràmits previstos en aquest article determinarà la nul·litat de les sancions imposades.
  
Article 99. Reducció de sancions
  
El titular de l'empresa, escoltades les al·legacions, vistos els informes emesos pels diversos òrgans i tenint en compte les circumstàncies que concorren en el fet i la conducta ulterior del sancionat, podrà reduir les sancions per faltes lleus, greus i molt greus.
  
CAPÍTOL III
  
Infraccions dels empresaris
  
Article 100
  
Davant una suposada omissió o acció comesa pels titulars de l'empresa que siguen contràries a allò disposat en aquest Conveni i altres disposicions legals, el personal contractat, mitjançant els representants legals dels treballadors, tractarà, en primera instància, de corregir la suposada infracció apel·lant verbalment o per escrit al titular del centre.
  
Si en el termini de deu dies des de la notificació oficial al titular no hagués rebut solució, o aquesta no és satisfactòria per al reclamant, podrà incoar expedient davant la Comissió Paritària de Conciliació, Arbitratge i Interpretació, la qual, en el termini màxim de vint dies des de la recepció d'aquella, emetrà dictamen.
  
Qualsevol de les parts podrà apel·lar al dictamen de la Inspecció de Treball o Conselleria d'Ocupació, Indústria i Comerç.
  
En tot cas, es remetrà a allò previst en les disposicions legals vigents i, especialment a allò que es disposa en la Llei 8/1988 de 7 d'abril, sobre Infraccions i Sancions d'Ordre Social.
  
Disposicions addicionals
  
Primera
  
Les condicions més beneficioses de jornada i vacances que estan gaudint els treballadors i treballadores abans de l'entrada en vigor d'aquest Conveni es respectaran com a drets adquirits i es conservaran com a dret ad personam.
  
Segona
  
Les parts negociadores d'aquest conveni s'adhereixen a l'Acord sobre Solució Extrajudicial de Conflictes laborals (ASEC), així com al seu reglament d'aplicació, que vincularà a la totalitat de les empreses i a la totalitat dels treballadors representats; en primera instància actuarà la Comissió Paritària d'aquest conveni.
  
Disposicions transitòries
  
Primera
  
Les diferències de salari que les empreses deuen als treballadors, en concepte d'endarreriments, conseqüència de l'aplicació des de l'1 de gener de 2000 de les noves taules salarials, hauran d'estar totalment satisfetes en el termini de dos mesos a partir de la publicació d'aquest conveni.
  
Segona
  
Si durant l'any 2000, el IPC experimenta un augment superior als percentatges aplicats a les taules salarials, la patronal es compromet a negociar amb l'administració la diferència entre l'augment i el IPC real.
  
Tercera
  
No es podrà contractar, a partir de la publicació d'aquest Conveni, cap persona amb una categoria distinta a les previstes en el Conveni.
  
Quarta
  
En consonància amb l'acord de 22 de juliol de 1999, FEAD es compromet a incloure en les taules salarials dels centres que reben subvenció de la Conselleria de Benestar per a l'any 2001, les quantitats necessàries per a arribar a la quarta part de la diferència existent entre els salaris actuals i els dels centres públics corresponents, sempre que la Generalitat Valenciana assumisca el pagament de les quantitats corresponents.
  
Disposició final
  
La remuneració total que estiga rebent el personal afectat per aquest Conveni quan entre en vigor, no podrà ser en cap cas disminuïda per l'aplicació de les normes que s'hi estableixen.
  
Pel que fa a la resta de situacions, seran respectades les més beneficioses que estigueren gaudint els treballadors individualment i col·lectivament.
  
ANNEX I
  
CATEGORIES
  
CAPÍTOL I
  
Categories professionals
  
GRUP A: TITULATS SUPERIORS
  
PERSONAL D'ATENCIÓ DIRECTA
  
Són aquelles persones contractades en funció de la seua titulació de grau superior per exercir treballs propis de la seua especialitat.
  
S'agrupen dins d'aquesta categoria: els psicòlegs, psicòlogues, pedagogs i pedagogues, metges i metgesses i qualsevol altra especialitat que puguen necessitar les entitats per al normal desenvolupament de la seua activitat.
  
GRUP B: TITULATS MITJANS
  
PERSONAL D'ATENCIÓ DIRECTA
  
B.1, B.7. Titulat de grau mitjà
  
Són aquelles persones contractades en funció d'una titulació i especialitat concretes, que les capacita legalment per a exercir les funcions pròpies de la seua especialitat.
  
B.6, B.8. Professor/a titular de l'aula
  
És el professional que, amb la possessió del títol de mestre especialista en Educació Especial, o qualsevol altre que l'habilite per aquesta funció, té al seu càrrec un curs o imparteix als alumnes les matèries considerades fonamentals, recollides en un programa oficial, sent aquesta una categoria per a extingir.
  
B.9. Terapeuta d'Ajuda a Domicili
  
És el professional que, amb la possessió de la titulació adequada, realitza funcions d'educació i atenció a les persones amb discapacitat, i les assisteix al seu domicili.
  
B.10. Responsables d'activitats d'oci i vida social
  
És el professional que, amb la possessió de la titulació adequada, organitza i coordina aquestes activitats.
  
B.2, B.11. Fisioterapeuta
  
És el professional que, amb la possessió de la titulació adequada, executa tractaments de rehabilitació d'alteracions musculoesquelètiques mitjançant mitjans físics no cruents.
  
Col·labora en l'elaboració de programes individuals i col·lectius amb la resta de l'equip multidisciplinar. Orienta els pares en matèria de tractaments propis.
  
B.3, B.12. Logopeda
  
És el professional que amb la titulació adequada té la funció de detectar, explorar i atendre als trastorns de la veu, audició, parla i llenguatge i altres tècniques de comunicacions alternatives.
  
B.4, B.13. Ajudant Tècnic Sanitari
  
És el professional que, per la seua titulació, és contractat per a exercir les funcions sanitàries pròpies de la seua especialitat.
  
B.5, B.14. Treballador/a Social
  
És la persona que amb la titulació adequada té les següents funcions:
  
- Arbitrar equipaments substitutius de la llar.
  
- Proporcionar prestacions tècniques a persones que es troben amb greus dificultats per accedir a l'ús normalitzat dels sistemes ordinaris de protecció social.
  
- Fomentar les mesures de reinserció orientades a normalitzar les condicions de vida dels discapacitats.
  
- Atendre les disfuncions bàsiques que es produeixen al medi social i als medis de convivència bàsics, i corregir-les, o si de cas compensar-les.
  
- Coordinació amb pares, equips tècnics i professionals que atenen el discapacitat.
  
B.15. Tècnic en estimulació
  
Aquell professional que, amb la possessió de la titulació adequada, està capacitat per la seua formació teoricopràctica per a dur a terme les sessions de tractament segons les normes que marque el psicòleg o pedagog del centre.
  
PERSONAL D'ADMINISTRACIÓ I SERVICIS
  
B.16. Cap d'Administració
  
És el professional que amb la possessió de la titulació adequada té al seu càrrec la direcció administrativa de l'empresa o centre, depenent d'ell les diverses funcions administratives a les quals imprimeix unitat. Haurà de tenir preparació completa dels diferents treballs que una administració suposa; estarà alerta a la legislació i disposicions oficials que es dicten en relació amb el servici que li ha estat encomanat i totes aquelles instruccions donades per l'empresa per al bon funcionament administratiu i ordenació dels servicis.
  
GRUP C
  
S'agrupen en aquesta categoria tots aquells professionals que són contractats preferentment per la seua titulació de Batxiller, FP-II o equivalents, per a exercir en funcions pròpies de la seua especialitat o experiència.
  
Pertanyen a aquest grup les següents categories professionals:
  
PERSONAL D'ATENCIÓ DIRECTA
  
C.1. Mestre/a de Taller
  
És el professional que està al front d'un taller determinat i s'encarrega de les funcions següents:
  
- Elaborar, aplicar i supervisar els programes d'aprenentatge de coneixements teoricopràctics propis de la seua especialitat.
  
- Mantenir l'equipament de taller (maquinària i ferramentes) en condicions òptimes de seguretat, higiene i funcionament.
  
- Iniciar els aprenents en l'ús de la maquinària específica del seu taller.
  
- Controlar l'activitat productiva del seu taller: entrades i eixides de material i facturació en tallers de producció pròpia.
  
- Coordinar-se amb el monitor ocupacional quan aquest haja d'aplicar o supervisar programes d'aprenentatge laboral propis de l'especialitat.
  
- Elaborar punts concrets de la programació, que tinguen relació amb la seua especialitat.
  
- Donar suport al psicòleg/a en les pautes o programes elaborats per ells.
  
C.2. Monitor/a d'oci i temps lliure
  
És qui, amb la titulació adequada, col·labora directament amb el responsable d'activitats en l'organització i realització de les activitats d'oci i vida social.
  
C.3. Educador/a i/o monitor de residència
  
És qui amb la titulació adequada es dedica a:
  
- Realitzar junt amb el personal tècnic les activitats educatives socials, recreatives i culturals que es realitzen al centre.
  
- Aplicar sota la supervisió del personal tècnic immediat superior els programes d'aprenentatge d'hàbits d'autonomia, d'habilitats socials i d'activitats rehabilitadores.
  
C.4. Monitor Ocupacional.
  
És el responsable directe d'un grup de persones amb minusvalidesa en la realització de programes del centre Ocupacional, tant si es realitzen ala seu del centre com en qualsevol altre lloc dins l'horari.
  
És el responsable dels recursos instrumentals en el seu grup de treball quant a control, manteniment i transformació de matèries primeres, i de donar suport al psicòleg en les pautes o programes elaborades per ell.
  
C.5. Cap de Producció
  
És el tècnic del centre Especial d'Ocupació que té la responsabilitat del treball, la disciplina i seguretat del personal. Té al seu càrrec la direcció dels tallers, control de combustibles, matèries primeres, etc., classificació i distribució de treballs i personal al seu càrrec, estudis de producció i rendiment, i que ha de participar en la producció.
  
PERSONAL D'ADMINISTRACIÓ I SERVICIS
  
C.6. Oficial Administratiu de Primera
  
És la persona que amb la titulació escaient actua a les ordres del gerent o cap d'Administració, i que s'encarrega d'un servici determinat, amb iniciativa i responsabilitat i amb altres empleats o no al seu càrrec.
  
C.7. Oficial de Primera de Servicis Generals
  
És el tècnic que posseeix i aplica quan és necessari els coneixements de la seua especialitat amb correcció i eficàcia.
  
C.8. Cuiner/a, governant/a.
  
És qui s'encarrega de la intendència alimentària del centre, del subministrament, l'elaboració, la condimentació i la presentació dels aliments, i també de l'atenció del seu servici en les degudes condicions.
  
És responsable també del manteniment i conservació de les màquines i eines.
  
C.9. Conductor de Primera
  
És qui, amb el carnet de tipus «D», fa el transport en vehicles de més de 1 + 8 places.
  
GRUP D
  
Pertanyen a aquest grup tots aquells treballadors que, preferentment amb titulació de FP-I o Graduat Escolar, són contractats per realitzar alguna de les següents funcions:
  
PERSONAL D'ATENCIÓ DIRECTA
  
D.1. Ajudant Tècnic
  
És qui, als centres d'Ocupació, ajuda al cap de Producció en el seu grup.
  
D.2. Assistent/Auxiliar Ocupacional
  
És el treballador que, en possessió de la capacitat per a realitzar funcions polivalents en l'assistència i atenció directa de les persones amb discapacitats, vigilen l'ordre i execució de les activitats en tots els actes del dia i de la nit, tot col·laborant en programes d'adquisició d'hàbits i, fins i tot de modificació de conducta; pot tenir la responsabilitat d'un grup en activitats d'endreç personal, habitacions, atencions higièniques, alimentació, oci i temps lliure, excursions, etc., i a més a més funcions assistencials i d'integració que li siguen encomanades.
  
PERSONAL D'ADMINISTRACIÓ I SERVICIS
  
D.3. Auxiliar Administratiu
  
És qui es dedica a operacions elementals de caràcter administratiu i que no requereixen iniciativa professional.
  
D.4. Oficial Administratiu de Segona
  
És la persona que, amb iniciativa i responsabilitat restringides, a les ordres d'un superior (oficial Administratiu de Primera o cap d'Administració) executa treballs de caràcter auxiliar secundari que sols requereixen coneixements generals tecnicoadministratius, com ara: correspondència, mecanografia, arxius, operacions bancàries simples, etc., i qualsevol altra operació elemental de caràcter administratiu.
  
D.5. Oficial de Segona de Servicis Generals
  
És la persona contractada que actua sota les ordres de l'Oficial de Primera i realitza amb suficient correcció i eficàcia treballs propis de la seua especialitat.
  
En aquesta categoria s'inclou l'Oficial de Manteniment o Cuiner.
  
D.6. Conductor/a.
  
És el treballador o treballadora que, en possessió del carnet exigit per la legislació vigent per als servicis públics de viatgers, té al seu càrrec el trasllat de persones amb discapacitat tant en autobusos com en turismes habilitats per aquesta finalitat.
  
GRUP E
  
Pertanyen a aquest grup aquells treballadors i treballadores que sense cap requisit de titulació són contractats per realitzar les següents funcions:
  
PERSONAL D'ADMINISTRACIÓ I SERVEIS
  
E.1. Guarda
  
És la persona encarregada de la custòdia i vigilància de les dependències i dels centres, supervisió de l'estat de les instal·lacions en els moments en què no hi ha activitat normalitzada, especialment durant les nits i els dies festius.
  
E.2. Auxiliar de Servicis Generals i Domèstics.
  
És la persona que s'ocupa de l'endreç i la neteja de les dependències del centre, de la bugaderia, costura, planxa, com també de les eines de la cuina.
  
E.3. Auxiliar de Menjador
  
És el treballador que a les ordres de l'equip tècnic col·labora amb aquest a l'hora de distribuir i administrar menjars a les persones amb discapacitat.
  
E.4. Auxiliar de Transport
  
És el professional que s'ocupa de:
  
- Pujar i baixar les persones amb discapacitat, les seues bosses i cadires de rodes.
  
- Controlar l'endreç i la neteja en el trajecte.
  
- Participar en la confecció d'horaris i itineraris.
  
- Passar part immediatament de les incidències.
  
E.6. Ordenança
  
És la persona encarregada de fer encàrrecs dins i fora del centre, orientar al públic, copiar i fotocopiar documents, arreplegar i lliurar la correspondència, atendre les cridades telefòniques, vigilar els accessos al centre i les seues dependències, controlar les entrades i eixides de les persones i informar el seu superior immediat de les reparacions necessàries.
  
GRUP F
  
Pertanyen a aquest grup els discapacitats contractats en els centres Especials d'Ocupació, amb categoria de peó.
  
CAPÍTOL II
  
Categories funcionals
  
S'agrupen sota aquest epígraf els càrrecs temporals de coordinació i direcció que tot seguit s'especifiquen:
  
1r. director/a del centre
  
És el responsable del correcte funcionament del centre, i el representant de les instàncies superiors.
  
Les seues funcions seran les següents:
  
- És responsable de la gestió global del centre tot coordinant-se amb els òrgans superiors corresponents.
  
- Coordina i organitza els programes i activitats de tots els departaments del centre a fi d'aconseguir el seu bon funcionament.
  
- Presta assessorament i suport dins de l'àmbit de les seues competències als òrgans de participació del centre, tot presentant als òrgans superiors les propostes i resolucions que s'adopten.
  
- És el responsable davant l'entitat titular del personal del centre.
  
2n. Coordinador/a de Residència
  
Les seus funcions són:
  
- Promoure i avaluar els programes necessaris per aconseguir la major autonomia personal, social i d'oci, facilitant als monitors de residència els recursos necessaris per poder dur a terme els programes i fomentar diverses activitats en benefici de les persones amb discapacitat.
  
- Estar en contacte directe amb els pares o familiars per afavorir la bona evolució i desenvolupament de les persones amb discapacitat, en col·laboració amb el director, en les àrees de la seua competència.
  
- Realitzar aquelles funcions que d'acord al lloc i categoria professional es necessiten, depenent de les característiques de cada residència.
  
3r. director-gerent
  
4r. cap d'estudi
  
5t. secretari/ària
  
ANNEX II
  
TAULES SALARIALS 2000
  
GRUP A
  
CATEGORIA SOU TRIENNIS
  
A.1. Titulat Grau Superior 386.823 8.263
  
A.2. Titulat Grau Superior Educació Especial
  
 Concertada o convinguda 729.529 8.198
  
GRUP B
  
CATEGORIA SOU TRIENNIS
  
B.1. Titulat Grau Mitjà Educació Especial
  
 C oncertada o Convinguda 866.651 5.472
  
B.2. Fisioterapeuta Educació Especial
  
 Concertada o Convinguda 050.425 5.472
  
B.3. Logopeda Educació Especial
  
 Concertada o Convinguda 982.038 5.472
  
B.4. ATS o DUE Educació Especial
  
 Concertada o Convinguda 525.082 5.472
  
B.5. Treballador Social Educació Especial
  
 Concertada o Convinguda 260.526 5.472
  
B.6. Professor Titular Educació Especial
  
 Concertada o Convinguda:
  
 De gener a juny de 5931 532.279 5.214
  
 De juliol a desembre de 3885 273.500 5.214
  
B.7. Titulat Grau Mitjà 366.127 5.950
  
B.8. Professor Titular 092.740 5.630
  
B.9. Terapeuta d'Ajut a Domicili 471.845 5.950
  
B.10. Respons. Activitat Oci i Vida Social 691.710 5.950
  
B.11. Fisioterapeuta 316.898 5.950
  
B.12. Logopeda 855.637 5.950
  
B.13. ATS o DUE 963.427 5.950
  
B.14. Treballador Social 687.000 5.950
  
B.15. Tècnic en Estimulació 635.837 5.950
  
B.16. Cap d'Administració 471.192 6.613
  
GRUP C
  
CATEGORIA SOU TRIENNIS
  
C.1. Mestre de Taller 328.657 5.830
  
C.2. Monitor d'Oci 599.832 5.290
  
C.3. Educador/Monitor Resid. i/o C.Dia 901.438 5.196
  
C.4. Monitor Ocupacional 214.725 5.289
  
C.5. Cap de Producció 838.933 6.377
  
C.6. Oficial Administratiu de Primera 439.767 4.833
  
C.7. Oficial de Primera Servicis Generals 976.966 4.833
  
C.8. Cuiner/Governant 828.308 5.299
  
C.9. Conductor de Primera 723.148 5.299
  
GRUP D
  
CATEGORIA SOU TRIENNIS
  
D.1. Ajudant Tècnic 602.630 5.067
  
D.2. Vetllador/Auxiliar Ocupacional 357.587 4.453
  
D.3. Auxiliar Administratiu 97.920 3.869
  
D.4. Oficial Administratiu de Segona 486.267 4.348
  
D.5. Oficial de Segona Servicis Generals 341.549 4.348
  
D.6. Conductor 355.859 4.348
  
GRUP E
  
CATEGORIA SOU TRIENNIS
  
E.1. Guarda 97.092 4.014
  
E.2. Auxiliar Serv. Gener. i Domèstics 97.092 3.685
  
E.3. Auxiliar de Menjador 97.092 3.685
  
E.4. Auxiliar de transport 97.092 3.685
  
E.5. Ordenança 97.092 3.829
  
GRUP F
  
Peó Salari Mínim Interprofessional 2.800
  
COMPLEMENTS SALARIALES
  
CATEGORIA QUANTITAT
  
Director de Centre 37.662
  
Director de Centre de Educació Especial Concertada o Convinguda 45.851
  
Coordinador de Residència 16.114
  
Cap d'Estudis 29.686
  
Secretari 18.264
  
Monitor Ocupacional 19.818
  
ANNEX III
  
Als centres d'Educació Especial concertats o convinguts per la Conselleria d'Educació, a partir de gener de 2001, s'hi tendirà que les plantilles d'aquestos centres es vagen homologant amb les dels centres públics, de manera que després d'un període transitori, la duració del qual serà establit per aquella conselleria, els centres tinguen amb les següents ratios de personal complementari:
  
Ratios de personal complementari
  
Autisme i trastorns graus de personalitat:
  
(de 3 a 5 alumnes per unitat)
  
Professionals Núm. Núm.
  
 d'alumnes professionals
  
Aud. i Llenguatge 15 a 20 1
  
Educadors 3 a 5 1
  
Discapacitat motòrica i plurideficiències:
  
(de 4 a 6 alumnes per unitat)
  
Professionals Núm. Núm.
  
 d'alumnes professionals
  
Aud. i Llenguatge 15 a 20 1
  
Educadors 4 a 6 1
  
Fisioterapeutes 15 a 20 1
  
Discapacitat mental profunda i severa:
  
(de 6 a 8 alumnes per unitat)
  
Professionals Núm. Núm.
  
 d'alumnes professionals
  
Aud. i Llenguatge 20 a 40 1
  
Educadors 12 a 16 1
  
Fisioterapeutes 35 a 40 1
  
Discapacitat mental moderada:
  
(de 8 a 10 alumnes per unitat)
  
Professionals Núm. Núm.
  
 d'alumnes professionals
  
Aud. i Llenguatge 20 a 30 1
  
Educadors 25 a 40 1
  
Fisioterapeutes 50 a 75 1